|  |  |
| --- | --- |
|  | **OPĆINA MATULJI****Jedinstveni upravni odjel** |
| KLASA: 112-01/25-01/4URBROJ: 2170-27-03-01/10-25-2Matulji, 11. srpnja 2025. godine  |   |

Pročelnica Jedinstvenog upravnog odjela Općine Matulji, na temelju članka 19. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ 86/08, 61/11, 4/18, 112/19, 17/25 – u nastavku teksta: ZSN) raspisuje

**NATJEČAJ**

**ZA PRIJAM U SLUŽBU NA NEODREĐENO VRIJEME**

Raspisuje se natječaj za prijam u Jedinstveni upravni odjel Općine Matulji - Odsjek za proračun i financije, na radno mjesto „**Voditelj Odsjeka za proračun i financije (1 izvršitelj, m/ž)**“, na neodređeno, puno radno vrijeme uz probni rad od tri mjeseca.

Kandidati moraju ispunjavati opće uvjete za prijam u službu, propisane u članku 12. ZSN-a (punoljetnost, hrvatsko državljanstvo i zdravstvena sposobnost za obavljanje poslova radnog mjesta na koje se osoba prima) te sljedeće posebne uvjete:

* sveučilišni diplomski studij ili sveučilišni integrirani prijediplomski i diplomski studij ili stručni diplomski studij ekonomske struke
* najmanje pet godina radnog iskustva na odgovarajućim poslovima te organizacijske sposobnosti i komunikacijske vještine potrebne za uspješno upravljanje upravnim tijelom ili unutarnjom ustrojstvenom jedinicom upravnoga tijela
* položen državni ispit\*
* poznavanje rada na računalu

Radno iskustvo na odgovarajućim poslovima definirano je člankom 13. ZSN-a.

\* Osoba koja ima potrebno radno iskustvo na odgovarajućim poslovima, a nema položen državni ispit propisane razine za radno mjesto na koje se raspoređuje može se primiti u službu i rasporediti na radno mjesto pod uvjetom da državni ispit položi u roku od godine dana od dana početka rada u službi utvrđenog rješenjem o rasporedu na radno mjesto.

Državni ispit nije dužan polagati službenik koji ima položen pravosudni ispit.

 U službu ne može biti primljena osoba za čiji prijam postoje zapreke iz članka 15. i članka 16. ZSN-a.

Prijavi na Natječaj potrebno je priložiti sljedeće:

1. životopis
2. dokaz o hrvatskom državljanstvu (važeća osobna iskaznica, vojna iskaznica, putovnica, domovnica ili elektronički zapis iz evidencije o državljanstvu),
3. preslika svjedodžbe kojom se potvrđuje ispunjavanje uvjeta stupnja obrazovanja (stručne spreme) i struke određene ovim Natječajem,
4. dokaz o traženom radnom iskustvu od najmanje pet godina ostvarenom na odgovarajućim poslovima, koji sadrži vrstu poslova koju je kandidat obavljao, struku i razinu obrazovanja potrebnu za obavljanje tih poslova i razdoblje u kojem je obavljao te poslove (potvrda dosadašnjih poslodavaca o vrsti poslova i trajanju radnog odnosa, preslika cjelovitog ugovora o radu, rješenja i sl. iz kojih mora biti vidljivo ostvareno radno iskustvo na poslovima tražene struke i razine obrazovanja), a koje je istovjetno podacima evidentiranim u elektroničkom zapisu ili potvrdi Hrvatskog zavoda za mirovinsko osiguranje;
5. dokaz o ukupnom radnom iskustvu (elektronički zapis ili potvrda o podacima evidentiranim u bazi podataka Hrvatskog zavoda za mirovinsko osiguranje koji mora sadržavati podatke o: poslodavcu, osnovi osiguranja, početku i prestanku osiguranja, radnom vremenu, stvarnoj i potrebnoj razini obrazovanja te trajanju staža osiguranja),
6. presliku dokaza o položenom državnom ispitu ukoliko ga je podnositelj prijave položio,
7. vlastoručno potpisanu izjavu o poznavanju rada na računalu.

Uredna prijava je ona prijava koja sadrži sve podatke i priloge navedene u Natječaju.

Izabrani kandidat / kandidatkinja pozvati će se da u primjerenom roku, a prije donošenja rješenja o prijmu u službu, dostavi uvjerenje nadležnog suda da se protiv njega ne vodi kazneni postupak i uvjerenje o zdravstvenoj sposobnosti za obavljanje poslova radnog mjesta, te dostavi na uvid izvornike dokaza o ispunjavanju formalnih uvjeta iz Natječaja, čije su preslike priložene uz prijavu na Natječaj, a u slučaju nedostavljanja traženih isprava u ostavljenom roku, smatrati će se da je osoba odustala od prijma u službu.

Troškove izdavanja uvjerenja o zdravstvenoj sposobnosti snosi Općina Matulji, a u slučaju odustanka kandidata od prijma u službu kandidat sam snosi troškove izdavanja uvjerenja o zdravstvenoj sposobnosti.

Nakon izbora kandidata / kandidatkinje, a prije donošenja rješenja o prijmu u službu za izabranog kandidata / kandidatkinju, Općina Matulji provjerit će po službenoj dužnosti postoji li zapreka za prijam u službu zbog pravomoćne osuđivanosti izabranog kandidata / kandidatkinje za kazneno djelo iz članka 15. i 16. ZSN-a.

U prijavi na Natječaj navode se osobni podaci podnositelja prijave (ime i prezime, adresa stanovanja, broj telefona, odnosno mobitela, po mogućnosti mail adresa) i naziv radnog mjesta na koje se prijavljuje. Prijavu je potrebno vlastoručno potpisati.

Dopunu prijavi moguće je podnijeti zaključno do dana isteka natječajnog roka.

Za ocjenu ispunjavaju li podnositelji prijave uvjete naznačene u Natječaju, mjerodavan je posljednji dan roka za podnošenje prijava na Natječaj.

Kandidat koji ima pravo prednosti kod prijma u službu prema posebnom zakonu - Zakon o hrvatskim braniteljima iz Domovinskog rata i članovima njihovih obitelji (NN 121/17, 98/19 i 84/21 i 156/23), Zakon o zaštiti vojnih i civilnih invalida rata (NN 33/92, 57/92, 77/92, 27/93, 58/93, 2/94, 76/94, 108/95, 108/96, 82/01, 103/03, 148/13 i 98/19), Zakon o civilnim stradalnicima iz Domovinskog rata (NN 84/21) i Zakon o profesionalnoj rehabilitaciji i zapošljavanju osoba s invaliditetom (NN 157/13, 152/14, 39/18 i 32/20), dužan je u prijavi na Natječaj pozvati se na to pravo i ima prednost u odnosu na ostale kandidate samo pod jednakim uvjetima. Da bi ostvario pravo prednosti pri zapošljavanju, kandidat koji ispunjava uvjete za ostvarivanje toga prava, dužan je uz prijavu na Natječaj priložiti sve dokaze o ispunjavanju traženih uvjeta sukladno posebnom zakonu na koji se poziva. Pravo prednosti pri zapošljavanju ostvaruje se pod uvjetima koje propisuje posebni zakon. Prilikom pozivanja na pravo prednosti kod prijma u službu prema posebnom zakonu, kada pravo prednosti ovisi o načinu prestanka radnog odnosa kod posljednjeg poslodavca (primjerice: da radni odnos nije prestao krivnjom radnika), potrebno je dostaviti preslik dokaza o načinu prestanka prethodnog radnog odnosa. Kandidat koji ima pravo prednosti kod zapošljavanja prema Zakonu o hrvatskim braniteljima iz Domovinskog rata i članovima njihovih obitelji, da bi ostvario pravo prednosti pri zapošljavanju pod jednakim uvjetima, dužan je uz prijavu na Natječaj priložiti i dokaze navedene na internetskoj stranici Ministarstva hrvatskih branitelja, na linku:

<https://branitelji.gov.hr/UserDocsImages/dokumenti/Nikola/popis%20dokaza%20za%20ostvarivanje%20prava%20prednosti%20pri%20zapo%C5%A1ljavanju-%20ZOHBDR%202021.pdf>

Kandidat koji ima pravo prednosti kod zapošljavanja prema Zakonu o civilnim stradalnicima iz Domovinskog rata, da bi ostvario pravo prednosti pri zapošljavanju pod jednakim uvjetima, dužan je uz prijavu na Natječaj priložiti i dokaze navedene na internetskoj stranici Ministarstva hrvatskih branitelja, na linku:

<https://branitelji.gov.hr/UserDocsImages/dokumenti/Nikola/popis%20dokaza%20za%20ostvarivanje%20prava%20prednosti%20pri%20zapo%C5%A1ljavanju-%20Zakon%20o%20civilnim%20stradalnicima%20iz%20DR.pdf>

Osoba koja nije podnijela pravodobnu i urednu prijavu ili ne ispunjava formalne uvjete, ne smatra se kandidatom prijavljenim na Natječaj. Osobi se dostavlja pisana obavijest u kojoj se navode razlozi zbog kojih se ne smatra kandidatom prijavljenim na Natječaj. Osoba nema pravo podnošenja pravnog lijeka protiv te obavijesti.

Natječajni postupak obuhvaća obaveznu provjeru znanja i sposobnosti kandidata pisanim testiranjem i intervjuom. Na prethodnu provjeru mogu pristupiti samo kandidati koji ispunjavaju formalne uvjete iz Natječaja.

Na web-stranici Općine Matulji [www.matulji.hr](http://www.matulji.hr) dostupan je opis poslova, podaci o plaći radnog mjesta koje se popunjava, kao i ostale informacije o natječajnom postupku. Na navedenoj web-stranici te na oglasnoj ploči Općine Matulji bit će objavljeno vrijeme održavanja prethodne provjere znanja i sposobnosti kandidata, najmanje pet dana prije održavanja provjere.

Smatra se da je kandidat koji nije pristupio prethodnoj provjeri znanja, povukao prijavu na Natječaj.

Prijave na Natječaj se podnose poštom na adresu:

**Općina Matulji, Povjerenstvo za provedbu natječaja**

**(Voditelj Odsjeka za proračun i financije)**

**Trg Maršala Tita 11, 51211 Matulji**

u roku od osam dana od dana objave natječaja u „Narodnim novinama“. Prijave se mogu dostaviti i osobno u pisarnicu Općine Matulji na adresu: Trg M. Tita 11, 51211 Matulji.

Kandidati će o rezultatima Natječaja biti obaviješteni u zakonskom roku.

Kandidati prijavom na javni natječaj pristaju da Općina Matulji, kao voditelj obrade, prikupljene podatke na temelju ovog javnog natječaja obrađuje samo u opsegu i samo u svrhu provedbe javnog natječaja, od strane osoba ovlaštenih za provedbu javnog natječaja. Općina Matulji će s osobnim podacima postupati sukladno pozitivnim propisima uz primjenu odgovarajućih sigurnosnih mjera zaštite osobnih podataka od neovlaštenog pristupa, zlouporabe, otkrivanja, gubitka ili oštećenja.

PROČELNICA

Irena Gauš, dipl,oec.